與伯順飯于文緯大光出宋漢傑畫秋山
作者：陳與義
朝代：宋

paragraphs: 焚香消午睡，開畫逢秋山。
皇都馬聲中，有此四士閑。
離離南國樹，閃閃湘水灣。
悠悠孤鳥去，澹澹晨輝還。
屐上十年蠟，未散腰脚頑。
不如一詣君，坐此巖石間。
遠峰如修眉，近峰如墮鬟。
書生飽作祟，眼亂紛斕斑。
一笑遺世人，聊破千載顔。
詩成即畫記，可益不可刪。